Raportul Ministerului Finanţelor de implementare 
a Planului de Acţiuni Republica Moldova - Uniunea Europeană 
pentru primul semestru (februarie-iulie) 2005 

(Partea descriptivă)

 Pe parcursul perioadei februarie-iulie 2005 Ministerul Finanţelor a realizat şi continuă să realizeze măsurile necesare preconizate pentru anul 2005 în sensul implementării Planului de Acţiuni Republica Moldova - Uniunea Europeană în domeniile ce ţin nemijlocit de competenţa Ministerului Finanţelor. 


Astfel, modificările şi completările la legislaţie, ce rezultă din politica bugetar-fiscală a Guvernului pe anul bugetar următor permit, ca proiectul bugetului de stat pe anul 2006 să fie întemeiat pe o bază fiscală stabilă, să fie incluse măsuri concrete întru sporirea eficientizării şi transparenţei cheltuielilor publice, precum şi alocarea prioritară a mijloacelor bugetare pentru serviciile publice cu un impact major asupra reducerii sărăciei şi creşterii economice. Realizările în sectorul bugetar au cuprins şi dezvoltarea continuă a Cadrului de Cheltuieli pe Termen Mediu prin elaborarea proiectului CCTM pe anii 2006-2008, care urmează a fi înaintat spre aprobare Guvernului.

Au fost înregistrate progrese şi în vederea asigurării administrării raţionale şi controlul finanţelor publice, prin definitivarea activităţilor concrete care urmează a fi întreprinse în perioada 2005-2008 pentru ajustarea clasificaţiei bugetare la standardele internaţionale şi elaborarea Normelor Metodologice privind evidenţa contabilă în sistemul bugetar şi a Normelor Metodologice privind întocmirea rapoartelor financiare.  
             În ceea ce priveşte datoria publică se lucrează asupra revizuirii cadrului legislativ şi ajustării acestuia la cerinţele europene şi internaţionale. În acest scop se elaborează un nou proiect de Lege cu privire la datoria publică şi garanţiile de stat. La fel, s-au realizat şi progrese în vederea achitării datoriilor de stat: conform Legii bugetului pe anul 2005, au fost iniţiate plăţile de rambursare a datoriei faţă de Banca Naţională a Moldovei (BNM). Cu toate acestea realizarea unor măsuri ce ţin de reducerea poverii datoriei de stat, cum ar fi pregătirea bazei pentru restructurarea datoriei externe prin intermediul Clubului de la Paris nu a fost posibilă dată fiind lipsa programului cu FMI, care reprezintă o condiţie necesară pentru iniţierea negocierilor pe marginea restructurării datoriei externe. În acest context, se acordă o atenţie sporită relaţiilor cu instituţiile financiare internaţionale.

Obiectivele politicii fiscale sunt orientate şi în continuare spre asigurarea stabilităţii şi previzibilităţii intrării veniturilor, promovarea echităţii fiscale şi stimularea creşterii economice. În perioada februarie-iulie 2005 au fost realizate progrese semnificative în vederea revizuirii şi completării legislaţiei fiscale şi anume:

- Reducerea cotelor impozitului pe venitul persoanelor juridice şi fizice;
- Introducerea unui nou mecanism de reglementare a impozitării veniturilor nerezidenţilor obţinute pe teritoriul Republicii Moldova;
- Anularea facilităţilor fiscale stabilite la plata TVA pentru importul şi livrarea pe teritoriu a unor categorii de mărfuri (medicamente, pesticide şi îngrăşăminte minerale, utilajul şi tehnică). Revizuirea cotei TVA la producţia agricolă neprelucrată şi introducerea cotei reduse a TVA la medicamente;
- Modificarea listei mărfurilor supuse accizelor şi mărimii cotelor accizelor


Însă, totodată, întru eliminarea dificultăţilor care parvin la elaborarea actelor legislative prevăzute în Planul de Acţiuni RM-UE, inclusiv şi a celor ce ţin de realizarea politicii fiscale, este necesară asistenţa externă privind metodologia şi practicele europene în codificarea  legislaţiei fiscale şi armonizarea acesteia cu directivele UE. 

Suplimentar, se realizează progrese şi la capitolul iniţierii şi negocierii Acordurilor bilaterale între statele-membre ale U.E. şi Republica Moldova cu privire la evitarea dublei impuneri: 2 acorduri încheiate şi ratificate pe parcursul semestrului şi încă 4 acorduri înaintate spre negociere. 

În domeniul contabilităţii, finalizarea reformei contabilităţii în Republica Moldova şi elaborarea actelor normative în domeniul activităţii de audit va asigura racordarea contabilităţii naţionale şi auditului la normele europene şi internaţionale şi, în aşa mod, va contribui la realizarea obiectivelor ce ţin de integrarea economiei naţionale în spaţiul economic european. Astfel, reieşind din cerinţele UE, în primul semestru au fost elaborate, modificate şi completate o serie de Standardele Naţionale de Contabilitate (SNC), Comentarii privind aplicarea SNC (CSNC), Standardele Naţionale de Audit (SNA), Regulamente privind practica de audit (RPPA), regulamentele, instrucţiunile, indicaţiile metodice şi alte documente normative şi instructive din domeniul contabilităţii şi auditului.  

La capitolul asigurări recomandările Fondului Monetar Internaţional (FMI) s-au axat, în special, asupra necesităţii modificării cadrului legislativ în domeniul asigurărilor, acestea au fost încorporate în textul proiectului Legii cu privire la asigurări (în redacţie nouă), proiectul care actualmente se află în procedura de definitivare de către grupul de lucru format din reprezentanţii pieţei de asigurări. Obiectivele ce ţin de optimizarea unui cadru regulator prudent pentru pieţele financiare şi supraveghere echivalent cu cel existent în Uniunea Europeană, dezvoltarea pieţei asigurărilor şi instituirea şi asigurarea implementării eficiente a unor autorităţi independente de supravegherea în conformitate cu standardele recunoscute la nivel internaţional (de ex. G10, IAIS IOSCO, IASB) vor fi atinse doar după adoptarea de către Parlamentul Republicii Moldova a proiectului Legii cu privire la asigurări (în redacţie nouă) preconizată pentru anul 2005.

Raportul Ministerului Finanţelor de implementare 
a Planului de Acţiuni Republica Moldova - Uniunea Europeană pentru primul semestru (februarie-iulie 2005)

(Partea tabelară)

	Domeniu
	Măsuri întreprinse

	2.3 Reforma şi dezvoltarea social-economică

Creşterea  durabilă, consolidarea finanţelor publice şi soluţionarea problemei datoriei

	Politica bugetară

1. A fost adoptată Legea nr.154-XVI din 21 iulie 2005 pentru modificarea şi completarea unor acte legislative, ce rezultă din politica bugetar-fiscală a Guvernului pe anul 2006. Modificările la Legea privind sistemul bugetar şi procesul bugetar, se rezumă la interzicerea acoperirii cheltuielilor instituţiilor publice prin contractarea împrumuturilor nemijlocit de către acestea. În scopul ajustării legislaţiei la standardele internaţionale de statistică a finanţelor publice, la Legea privind finanţele publice locale s-au operat modificări prin care, încasările din operaţiunile cu capitalul se exclud din baza fiscală a bugetelor unităţilor administrativ-teritoriale, şi urmează să se atribuie ca surse de finanţare a bugetelor respective.

2. A fost elaborat proiectul Cadrului de Cheltuieli pe Termen Mediu pe anii 2006-2008, care urmează a fi prezentat spre aprobare Guvernului. Pentru a extinde aria de cuprindere a planificării strategice asupra altor sectoare, a fost iniţiată o analiză a situaţiei din sectorul agrar, care va servi ca bază la elaborarea planului strategic în acest sector în CCTM 2007-2009. Tot în primul semestru a anului curent s-a iniţiat elaborarea CCTM la nivelul bugetelor unităţilor administrativ-teritoriale în 3 raioane pilot.

3. În scopul eficientizării utilizării cheltuielilor publice prin monitorizarea rezultatelor în Raportul anual despre executarea bugetului de stat a fost inclus un capitol privind executarea bugetelor fundamentate pe programe şi performanţă. 
Gestionarea datoriei de stat

4. În curs de finalizare este elaborarea proiectului nou al Legii cu privire la datoria publică şi garanţiile de stat în scopul racordării cadrului legislativ în domeniul administrării datoriei de stat la standardele europene şi internaţionale.

5. Pe perioada 22 iunie – 1 iulie în ţară a avut loc misiunea FMI pentru a discuta perspectivele pentru anii 2005-06, dezvoltările politicii macroeconomice precum şi exploatarea opţiunilor de cooperare mai profundă dintre Republica Moldova şi FMI. 
6. La sfârşitul lunii iulie a fost achitată suma de 20 mil. lei în favoarea BNM în contul stingerii datoriilor faţă de instituţia dată

	2.3 Reforma şi dezvoltarea social-economică 

Economia de piaţă funcţională
(20) Perfecţionarea economiei de piaţă funcţionale şi a climatului de afaceri  prin intermediul unor reforme structurale adecvate, orientate spre  obţinerea transparenţei şi previzibilităţii condiţiilor de desfăşurare a afacerilor. Avansarea în continuare în implementarea cadrului legislativ şi regulatoriu precum este prevăzut în Art. 50 al APC
	Au fost elaborate proiectele noi ale Legii contabilităţii şi Legii cu privire la activitatea de audit în scopul racordării cadrului legislativ în domeniul evidenţei contabile şi auditului la standardele europene şi internaţionale.


	2.4.2   Dreptul de stabilire şi dreptul societăţilor
(31) Îndeplinirea în totalitate a  angajamentelor din capitolul II, titlul IV al APC (Condiţii pentru stabilirea şi funcţionarea societăţilor
	Reieşind din cerinţele UE, au fost elaborate, modificate şi completate Standardele Naţionale de Contabilitate (SNC), Comentariile privind aplicarea SNC (CSNC), Standardele Naţionale de Audit (SNA), Regulamente privind practica de audit (RPPA), regulamentele, instrucţiunile, indicaţiile metodice şi alte documente normative şi instructive din domeniul contabilităţii şi auditului, inclusiv:

- prin Ordinul Ministrului Finanţelor nr.9 din 27.01.2005 s-a aprobat şi publicat în M.O. nr.46-50 din 25.03.2005 SNC 26 „Contabilitatea şi raportarea planurilor de pensii”;
- prin ordinul Ministrului Finanţelor nr.39 din 14.04.2005 s-a aprobat şi s-a publicat în M.O. nr.62-64 din 22.04.2005 RPPA 1002 „Auditul în mediul sistemelor informaţionale computerizate-sisteme computerizate ce activează în regim de timp real”;
- prin Ordinul MF nr.45 din 19.05.2005 s-au aprobat şi publicat în M.O. nr.74-76 din 27.05.2005 modificări şi completări la Ordinul MF nr.57 din 01.10.2004 (publicat în M.O. nr.182-185 din 08.10.2004) privind componenţa Comisiei de atestare pentru conferirea calităţii de auditor independent pe lângă Ministerul Finanţelor;

- prin Ordinul MF nr.58 din 23.06.2005 s-a aprobat şi s-a transmis spre publicare în M.O. RPPA 1008 „Evaluarea riscului şi controlul intern – particularităţi în mediul sistemelor informaţionale computerizate”

- au fost elaborate proiectele SNC 22 „Combinări de întreprinderi”, SNC 19 „Veniturile angajaţilor”, RPPA 1003 „Auditul în mediul sistemelor informaţionale computerizate – sisteme bazelor de date”, precum şi proiectul modificărilor şi completărilor la SNC 63 „Prezentarea informaţiei în rapoartele financiare ale asociaţiilor de economii şi împrumut şi ale altor instituţii similare”.

	2.4.2 Dreptul de stabilire şi dreptul societăţilor
Servicii financiare
	La 07 iulie 2005 a fost expediat Ministerului Justiţiei, spre examinare proiectul Legii cu privire la asigurări (în redacţie nouă, care corespunde cerinţelor europene). Din 26 iulie 2005 se lucrează asupra elaborării unei variante finale a legii care va fi prezentată Guvernului Republicii Moldova spre aprobare.

	2.4.5 Alte sectoare cheie
Impozitarea
(36) Dezvoltarea şi implementarea cadrului instituţional şi operaţional a sistemului de impozitare conform standardelor internaţionale şi europene
	1. La data de 21.07.2005, a fost adoptată Legea nr. 2036-XVI din 27.06.2005 pentru modificarea şi completarea unor acte legislative (Titlurile I, II, III, IV, V şi VII ale Codului Fiscal, legile pentru punerea în aplicare a titlurilor respective, legile care reglementează impozitele şi taxele necuprinse în Codul Fiscal), prin care se prevede realizarea Obiectivelor politicii fiscale şi administrării fiscale pe anul 2006, în vederea asigurării stabilităţii şi previzibilităţii intrării veniturilor şi promovarea echităţii fiscale şi stimularea creşterii economice.  
2. La 11.07.2005 a intrat în vigoare Convenţia între Republica Moldova şi Republica Elenă pentru evitarea dublei impuneri şi prevenirea evaziunii fiscale cu privire la impozitele pe venit şi proprietate.

La 13.07.2005 a intrat în vigoare Protocolul la Convenţia între Republica Moldova şi Republica Cehă pentru evitarea dublei impuneri şi prevenirea evaziunii fiscale cu privire la impozitele pe venit şi proprietate.
3. Au fost înaintate propuneri de a negocia proiectul Convenţiei pentru evitarea dublei impuneri şi prevenirea evaziunii fiscale cu privire la impozitele pe venit şi pe proprietate între Republica Moldova şi:

- Regatul Unit al Marii Britanii şi Irlandei de Nord

- Regatul Spaniei

- Republica Portugheză

- Republica Cipru 

	2.4.5 Alte sectoare cheie
Controlul financiar şi aspectele aferente 
(42) Administrarea raţională şi controlul finanţelor publice


	A fost elaborat şi aprobat prin ordinul Ministerului Finanţelor nr.32 din 24 martie 2005 Planul de activităţi pentru 2005-2008 în scopul ajustării clasificaţiei bugetare la standardele internaţionale şi elaborării Normelor Metodologice privind evidenţa contabilă în sistemul bugetar şi a Normelor Metodologice privind întocmirea rapoartelor financiare.

